Olga Boznańska

**Olga Boznanska** (, 1865 m. balandžio 15 d. Krokuva – 1940 m. spalio 26 d. Paryžius) – žymi lenkų dailininkė, tapytoja. 

## Biografija
Olga Boznanska gimė 1865 m. balandžio 15 d. geležinkelių inžinieriaus Adomo Boznanskio ir Eugenijos Mondan šeimoje. Olgos tėvas buvo lenkas, motina – prancūzė, šeimoje augo Olgos sesuo, gabi pianistė Izabelė Antanina Evelina. Būdama šešerių metukų Olga susidomėjo piešimu, pirmąsias pamokėles gavo iš motinos, kuri domėjosi menu ir šiek tiek piešė. Vėliau Olga lankė piešimo pamokas pas lenkų dailininkus Antonį Piotrovskį bei Kazimierą Pochvalskį.

1886  m. Olga Boznanska išvyko mokytis tapybos į Miuncheną. Kadangi moterys nebuvo priimamos studijuoti Miuncheno dailės akademijoje, Olga lankė privačias pamokas pas dailininkus tapytojus Karlą Kricheldorfą bei Vilhelmą Diurandą. Olga daugiausiai tapė portretus, natiurmortus, peizažus ir žanrines scenas. 1890-aisiais jaunoji menininkė pradėjo eksponuoti savo darbus Miunchene, Varšuvoje, Berlyne, Vienoje. Už paveikslą „Dailininko Pavelo Naumeno portretas“ O. Boznanska Vienos parodoje buvo apdovanota aukso medaliu. Jos paveikslas „Panelės Marijos Brem portretas“ laimėjo apdovanojimą Londone. 1896 m. Olga Boznanska gavo Paryžiaus dailės draugijos premiją.
 
1898 m. Boznanska įstojo į Lenkijos menininkų asociaciją „Menas“. Tais pačiais metais ji apsigyveno Paryžiuje. Ji tapė daug, bet gyveno gana skurdžiai. Dailininkė buvo labai dosni pinigais ir negalvodama juos atiduodavo kitiems. Jos tėvas finansiškai išlaikė abi dukras. 1900 m. O. Boznanska buvo apdovanota aukso medaliu parodoje Londono Naujojoje galerijoje ir buvo apdovanota Paryžiaus pasaulinėje menininkų parodoje. Tais pačiais metais O. Boznanska išsiskyrė su tapytoju Juzefu Čaikovskiu, su kuriuo artimus platoniškus ryšius palaikė ilgus metus ir buvo su juo susižadėjusi.

1901 m. Olga Boznanska pirmą kartą dalyvavo parodoje Pitsburge. Prancūzijos vyriausybė įsigijo du jos paveikslus, skirtus valstybinėms meno kolekcijoms papildyti. O. Boznanska ėmė dėstyti Paryžiaus dailės akademijoje.

1906 metais mirė Olgos Boznanskos tėvas, motina jau buvo mirusi anksčiau. Iš artimųjų dailininkei liko sesuo Iza, kuri taip pat gyveno Paryžiuje. 1907 m. Karnegio institutas Pitsburge O. Boznanską apdovanojo sidabro medaliu. 1912 m. parodoje Pitsburge kartu su Klodu Monė ir Pjeru Ogiustu Renuaru Olga Boznanska atstovavo Prancūzijai. Amsterdame tarptautinėje meno parodoje O. Boznanska laimėjo sidabro medalį. 1914 m. Varšuvos dailės mokykla pasiūlė jai profesorės vietą. 1923 m. O. Boznanska vėl atstovavo prancūzų dailės mokyklai Pitsburge tarp tokių menininkų kaip Pjeras Bonaras ir Morisas Deni.

1932 m. Olga Boznanska paskutinį kartą atvyko į Krokuvą. 1934 m. Varšuvoje ji buvo apdovanota už indėlį į vaizduojamąjį meną. 1937 m. pasaulinėje parodoje Paryžiuje O. Boznanska gavo Didįjį prizą. 1938 m. Venecijos bienalėje ji pardavė penkis savo paveikslus. 

Olga Boznanska mirė 1940 m. spalio 26 d. Paryžiuje. Palaidota Monmoransi kapinėse.

## Kūrinių galerija


Vaizdas:Olga Boznańska 1903 Panna Dygat.jpg|thumb|Olga Boznańska. Ponios Dygat portretas, 1903 m.
Vaizdas:Olga Boznańska - Flowers - MNK II-b-1102 - National Museum Kraków.jpg|thumb|Olga Boznańska. Gėlės, 1913 m.
Vaizdas:Olga Boznańska 1893 Paul Neuen.jpg|thumb|Olga Boznańska. Tapytojo Pavelo Naumeno portretas,  1893 m.
Vaizdas:Olga Boznańska - Girl with Chrysanthemums - MNK II-b-1032 - National Museum Kraków.jpg|thumb|Olga Boznańska. Mergina su Chrizantemomis, 1894 m. 



## Nuorodos